Document ID: 31986R3916

KOMISSION ASETUS (ETY) N:o 3916/86,
annettu 22 päivänä joulukuuta 1986,
jäsenvaltioiden ja komission välisistä tiedonannoista rasva-alalla annetun asetuksen (ETY) N:o 205/73 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1454/86(2), ja erityisesti sen 24 a artiklan 3 kohdan, 26 artiklan 3 kohdan ja sen 27 artiklan 5 kohdan,
ottaa huomioon öljysiementen maailmanmarkkinahinnan ja rajanylityspaikan määrittämisperusteista 6 päivänä kesäkuuta 1967 annetun neuvoston asetuksen N:o 115/67/ETY(3), sellaisena kuin se on viimeksi muutettuna asetuksella (ETY) N:o 1983/82(4), ja erityisesti sen 7 artiklan,
ottaa huomioon rapsin-, rypsin- ja auringonkukansiementen vientituista 21 päivänä kesäkuuta 1967 annetun neuvoston asetuksen N:o 142/67/ETY(5), sellaisena kuin se on viimeksi muutettuna asetuksella (ETY) N:o 2429/72(6), ja erityisesti sen 6 artiklan,
ottaa huomioon tiettyjen kasviöljyjen tuontiin sovellettavasta tasausmaksusta 21 päivänä kesäkuuta 1967 annetun neuvoston asetuksen N:o 143/67/ETY(7), sellaisena kuin se on viimeksi muutettuna asetuksella (ETY) N:o 2077/71(8), ja erityisesti sen 7 artiklan,
sekä katsoo, että
komission asetuksessa (ETY) N:o 205/73(9), sellaisena kuin se on viimeksi muutettuna asetuksella (ETY) N:o 3818/85(10), säädetään, että jäsenvaltioiden on toimitettava komissiolle tietoja, jotka koskevat asetuksessa N:o 136/66/ETY säädettyjen eri toimenpiteiden toimintaa; saadun kokemuksen perusteella on tarpeen, että komissio arvioi tarkemmin öljysiementen saatavuuden markkinointivuoden aikana,
komission on tarpeen saada useammin jäsenvaltioilta tietoja menetetyistä vakuuksista, jotka liittyvät tuen ennakkovahvistukseen ja valvontaan asettamiseen, joita tarkoitetaan öljysiementen tuesta 14 päivänä kesäkuuta 1983 annetun neuvoston asetuksen (ETY) N:o 1594/83(11), sellaisena kuin se on viimeksi muutettuna asetuksella (ETY) N:o 935/86(12), 4 artiklassa ja 9 artiklassa; komissiolle olisi annettava tieto menetetyistä vakuuksista, jotka liittyvät asetuksessa N:o 142/67/ETY säädettyyn vientituen vahvistamiseen ennakolta, jotta komissio voisi paremmin arvioida satojen myyntiä,
komission on tarpeen saada tietoja asetuksen N:o 136/66/ETY 24 a artiklassa tarkoitetuista "00-lajikkeen" rapsin ja rypsin määristä, jotka interventioelin on ostanut tai myynyt öljysiementen interventiota koskevista yksityiskohtaisista säännöistä 11 päivänä heinäkuuta 1967 annetun komission asetuksen N:o 282/67/ETY,(13) 1 sellaisena kuin se on viimeksi muutettuna asetuksella (ETY) N:o 2436/86(14), säännösten mukaisesti tai joista on jätetty tunnistamishakemukset tuen maksamista varten,
komission on tarpeen saada tietoja rapsin ja rypsin määristä, jotka on käytetty rehujen valmistamiseen sen jälkeen, kun ne on tunnistettu tuen maksamista varten,
tietyt muut muutokset ovat tarpeen asetuksen (ETY) N:o 205/73 mukauttamiseksi muihin rasva-alan asetuksiin ja erityisesti öljysiementen tukijärjestelmän soveltamista koskevista yksityiskohtaisista säännöistä 21 päivänä syyskuuta 1983 annettuun komission asetukseen (ETY) N:o 2681/83(15), sellaisena kuin se on viimeksi muutettuna asetuksella (ETY) N:o 2527/86(16), ja rapsin- ja rypsinsiementen denaturointimenetelmästä 16 päivänä helmikuuta 1968 annettuun komission asetukseen (ETY) N:o 190/68(17), sellaisena kuin se on viimeksi muutettuna asetuksella (ETY) N:o 1489/69(18), ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 205/73 7-12 a artikla seuraavasti:
"7 artikla
1. Asetuksen N:o 136/66/ETY 26 artiklassa tarkoitettujen interventiotoimenpiteiden osalta jäsenvaltioiden on ilmoitettava komissiolle:
a) ostoa seuraavien 15 päivän kuluessa interventioelinten ostamien siementen määrät, laatu ja haltuunottopaikka; jos tarjotaan huomattavia määriä, kyseisen jäsenvaltion on annettava tästä tieto välittömästi komissiolle;
b) myyntiä seuraavien 15 päivän kuluessa interventioelinten myymien siementen määrät ja laadut sekä paikka, jossa niitä pidettiin myyntihetkellä, erittelemällä myynti yhteisön markkinoille ja myynti vientiä varten;
c) kunkin vuosineljänneksen ensimmäisen kuukauden kuluessa tapaukset, joissa edeltävän vuosineljänneksen aikana on sovellettu asetuksen N:o 282/67/ETY 6 artiklan 4 kohdan säännöksiä.
2. Edellä 1 kohdassa tarkoitettuja tietoja toimitettaessa on tarvittaessa eriteltävä "00-lajikkeen" rapsin- ja rypsinsiemenet sekä muut rapsin- ja rypsinsiemenet.
8 artikla
1. Asetuksen N:o 136/66/ETY 27 artiklassa tarkoitetun tuen osalta jäsenvaltioiden on ilmoitettava komissiolle:
a) viimeistään kunkin viikon keskiviikkona siementen määrät, joiden osalta on edeltävän viikon aikana jätetty hakemukset asetuksen (ETY) N:o 1594/83 4 artiklassa tarkoitetun yhteisön tukea koskevan todistuksen AP-osasta;
b) viimeistään kunkin viikon keskiviikkona siementen määrät, joiden osalta on edeltävän viikon aikana jätetty hakemukset yhteisön tukea koskevan todistuksen ID-osasta erittelemällä:
- määrät, joiden tuki on vahvistettu ennakolta,
- määrät, joihin sovelletaan tunnistamispäivänä voimassa olevaa tukea,
- määrät, joiden osalta hakemus koskee "00-lajikkeen" rapsia tai rypsiä;
c) viimeistään kolmen viikon kuluessa kyseisen kuukauden jälkeen määrät, joiden osalta asetuksen (ETY) N:o 1594/83 5 artiklassa säädetty ennakkovahvistusvakuus on menetetty edellä mainitun kuukauden aikana;
d) viimeistään kolmen viikon kuluessa kyseisen kuukauden jälkeen rapsin- ja rypsinsiementen määrät, jotka kyseisen kuukauden aikana on tunnistamisen jälkeen käytetty rehujen valmistamiseen asetuksen (ETY) N:o 2681/83 2 artiklan 3 kohdan mukaisesti,
e) kunkin markkinointivuoden loppua seuraavan ensimmäisen kuukauden kuluessa "00-lajikkeen" rapsin- ja rypsinsiementen määrät, jotka on tunnistettu kyseisen markkinointivuoden aikana.
2. Jos jäsenvaltiosta vaikuttaa siltä, että määrät, joiden osalta jäsenvaltiossa on jätetty tuen ennakkovahvistushakemuksia, eivät ole oikeassa suhteessa yhteisössä korjattujen siementen tavanomaiseen menekkiin, erityisesti silloin, kun nämä määrät ovat suurempia kuin 50 000 tonnia päivässä, kyseisen jäsenvaltion on annettava tästä välittömästi tieto komissiolle ilmoittamalla sille määrät, joista on jätetty tuen ennakkovahvistushakemukset, mutta joille ei ole vielä annettu todistuksia, sekä ne määrät, joille on annettu ennakkovahvistustodistukset edellisen tiedonannon jälkeen.
9 artikla
1. Asetuksen (ETY) N:o 1594/83 9 artiklassa tarkoitettuun valvontaan asetettujen siementen osalta jäsenvaltioiden on ilmoitettava komissiolle:
a) viimeistään kunkin viikon keskiviikkona siementen määrät, jotka on asetettu tähän valvontaan edeltävän viikon aikana;
b) viimeistään kolmen viikon kuluessa kyseisen kuukauden jälkeen määrät, joiden osalta 2 kohdassa tarkoitettu vakuus on menetetty edellä mainitun kuukauden aikana;
c) kunkin markkinointivuoden loppua seuraavan ensimmäisen kuukauden kuluessa:
- tähän valvontaan asetetut siementen määrät, joista on kyseisen markkinointivuoden aikana todettu, että ne eivät voi saada tukea,
- asetuksen (ETY) N:o 190/68 mukaisesti denaturoitujen siementen tai seoksien määrät, jotka on kyseisen markkinointivuoden aikana tuotu kolmansista maista tai denaturoitu.
2. Jos jäsenvaltiosta vaikuttaa kuitenkin siltä, että markkinointivuoden aikana 1 kohdan c alakohdassa tarkoitetut määrät eivät ole oikeassa suhteessa tavanomaisiin määriin, kyseisen jäsenvaltion on ilmoitettava tästä välittömästi komissiolle heti kyseisen tilanteen todettuaan.
10 artikla
1. Asetuksen N:o 136/66/ETY 28 artiklassa tarkoitetun vientituen osalta jäsenvaltioiden on ilmoitettava komissiolle viimeistään kolmen viikon kuluessa kyseisen kuukauden jälkeen:
a) määrät, joiden osalta kyseisen kuukauden aikana on jätetty hakemukset tuen ennakolta vahvistamisesta;
b) määrät, joiden osalta tuki on maksettu kyseisen kuukauden aikana, niin että on eritelty määrät:
- joiden osalta tuki on vahvistettu ennakolta,
- jotka ovat saaneet vientipäivänä voimassa olevaa tukea;
c) määrät, joiden osalta asetuksen N:o 142/67/ETY 4 a artiklan 2 kohdassa tarkoitettu ennakkovahvistusvakuus on menetetty kyseisen kuukauden aikana.
2. Jos jäsenvaltiosta vaikuttaa siltä, että määrät, joista jäsenvaltiossa on jätetty tuen ennakkovahvistushakemukset, uhkaavat häiritä markkinoita, kyseisen jäsenvaltion on annettava tästä välittömästi tieto komissiolle.
11 artikla
Jäsenvaltioiden on ilmoitettava komissiolle kaikki asetuksen N:o 136/66/ETY 29 artiklassa tarkoitetun maailmanmarkkinahinnan määrittämiseen tarvittavat tiedot heti ne saatuaan.
12 artikla
Jäsenvaltioiden on ilmoitettava komissiolle kaikki tilanteen arvioimiseen tarvittavat tiedot asetuksen N:o 136/66/ETY 3 artiklan 2 kohdan soveltamiseksi heti ne saatuaan."
2 artikla
Jäsenvaltioiden on ilmoitettava komissiolle viimeistään 31 päivänä tammikuuta 1987:
- asetuksen (ETY) N:o 205/73 8 artiklan 1 kohdan b alakohdan kolmannessa luetelmakohdassa, 8 artiklan 1 kohdan c ja d alakohdassa, 9 artiklan 1 kohdan b alakohdassa ja 10 artiklan 1 kohdan c alakohdassa tarkoitetut määrät markkinointivuoden 1986/1987 alun ja tämän asetuksen voimaantulopäivän väliseltä ajanjaksolta,
- asetuksen (ETY) N:o 205/73 8 artiklan 1 kohdan d alakohdassa tarkoitetut määrät, jotka koskevat markkinointivuosien 1984/1985 ja 1985/1986 kokonaismääriä.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 1986.

Labels: 12
17
5
6